Para outras páxinas con títulos homónimos véxase: San Pantaleón e As Viñas.

**San Pantaleón das Viñas** é unha parroquia do concello de Paderne, na comarca de Betanzos (provincia da Coruña). Segundo o IGE en 2011 tiña 656 habitantes (342 mulleres e 314 homes) distribuídos en 7 entidades de poboación, o que supón un aumento respecto do ano 1999, cando tiña 655 habitantes.

Está situada ao norte do concello, e linda coas parroquias de Souto e Vilouzás.

Patrimonio
----------

Pazo de Montecelo
O pazo de Montecelo está situado fronte á igrexa parroquial, xunto á vía inglesa do camiño de Santiago. O edificio actual data do século XVII ou XVIII, aparecendo xa nun inventario familiar feito en 1771.

A casa de San Pantaleón das Viñas ten a súa orixe a mediados do século XV, mercede á concesión dun foro do abade do mosteiro de San Martiño Pinario ao couto de San Pantaleón coa súa xurisdición civil e criminal á familia Díaz de Andrade. Os primeiros señores de San Pantaleón das Viñas foron o capitán Rodrigo Díaz de Andrade, que participou na reconquista de Granada, e a súa muller, Constanza de Castro, enterrada no convento de San Francisco de Viveiro, ao seren tamén señores do couto de Silán (actual concello de Muras). A mediados do século XVII o pazo comezou a ser coñecido como pazo ou casa da Misericordia, ao casar un dos herdeiros coa titular do pazo da Misericordia de Viveiro. A sucesión no foro e no morgado pasou á familia López de Andrade e posteriormente á Fajardo de Andrade. A comezos do século XVIII Gertrudis Fajardo de Andrade casou co seu curmán Juan Antonio Bermúdez de Castro y Fajardo de Andrade.

O período de maior esplendor é baixo o señorío de José María Bermúdez de Castro y Pardo, nado en Viveiro en 1799. Reformou e modernizou a explotación das súas propiedades, aumentando a produción dos muíños de Ponte Lambre, introduciu o cultivo de especies novas, e reformou e cercou o pazo. En 1816 casou con María del Carmen Mosquera Ribera, coa que ten un fillo, Francisco, que crearía o gran xardín do pazo. Trala morte deste e da súa muller Aurelia, o pazo pasa ao seu fillo Ricardo, que morre sen descendencia. O pazo pasa a mans dunha sobriña da muller de Ricardo, a Amparo Quiroga Navia. Esta muller casou con Jorge Quiroga García del Hoyo, herdando o pazo a súa filla Amparo Quiroga Quiroga, que casou con Gonzalo de Vargas Fernández de Córdoba.

Amparo Quiroga vendeu o pazo á entidade Lambre S.A. que o rehabilitou coa axuda da Fundación Montecelo, constituída para ese fin. As instalacións están alugadas á Asociación Cultural Montecelo, vencellada ao Opus Dei.

Galería de imaxes
-----------------

*Artigo principal**:* Galería de imaxes de Paderne.
* Pórtico da igrexa de San Pantaleón das Viñas.Pórtico da igrexa de San Pantaleón das Viñas.
* Capiteis do pórtico da igrexa de San Pantaleón das Viñas.Capiteis do pórtico da igrexa de San Pantaleón das Viñas.

Lugares e parroquias
--------------------

### Lugares de San Pantaleón das Viñas

| Lugares da parroquia de San Pantaleón das Viñas no concello de Paderne (A Coruña) |  |
| --- | --- |
| Os Barreiros | A Insua | Lambre | O Loureiro | Montecelo | A Ponte do Lambre | A Ponte do Porco | Porto de Abaixo | Trasmil |

### Parroquias de Paderne

| Galicia | Provincia da Coruña | Parroquias de Paderne |  |
| --- | --- |
| Adragonte (Santiago) | Obre (Santo André) | Paderne (San Xoán) | Quintas (Santo Estevo) | San Pantaleón das Viñas (San Pantaleón) | San Xulián de Vigo (San Xulián) | Souto (Santa María) | Vilamourel (San Xoán) | Vilouzás (San Salvador) |

Notas
-----

1. 1 2  DECRETO 189/2003, do 6 de febreiro, polo que se aproba o nomenclátor correspondente ás entidades de poboación da provincia da Coruña.

Véxase tamén
------------

### Bibliografía

* Gómez-Iglesias Casal, A.: "O pazo de Montecelo", na revista *Feira de Paderne*, xullo de 2001.
* Veiga Ferreira, Xosé María; Sobrino Ceballos, Juan (2004). "San Pantaleón das Viñas". *A Xanela. Revista cultural das Mariñas* (Betanzos) (18).

### Outros artigos

* Lugares de Paderne

|  |  |
| --- | --- |
| Control de autoridades | 
* Wd: Q12399730
* código INE: 15064090000

 |